ออมสินยอมรัฐพักหนี้ให้ครู
บอร์ดออมสินยอมพักหนี้ครู เน้นรายที่ถูกฟ้องก่อน 31 พ.ค. นายกฯ ส่งชื่อให้พันกว่าคน
25 มิ.ย. 2558

บอร์ดออมสินยอมพักหนี้ครู เน้นรายที่ถูกฟ้องก่อน 31 พ.ค. นายกฯ ส่งชื่อให้พันกว่าคน
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ที่ประชุมคณะกรรมการธนาคารออมสิน เมื่อกลางเดือน มิ.ย.ที่ผ่านมา มีมติอนุมัติเรื่องการแก้ปัญหาหนี้สินครู โดยแยกเป็น 2 กรณี ประกอบด้วย ครูที่มีปัญหาถูกเจ้าหนี้รายอื่นฟ้องร้องและมีเรื่องอยู่ในชั้นศาล ซึ่งเรื่องต้องเกิดก่อนวันที่ 31 พ.ค. 2558 ที่มีจำนวนกว่า 1,000 ราย ธนาคารจะพิจารณาพักชำระดอกเบี้ยให้เป็นบางส่วนเป็นเวลา 3 ปี แต่ยังคงให้ชำระเงินต้นต่อไป และเมื่อครบ 3 ปี ภาระดอกเบี้ยที่แขวนไว้จะถูกนำมาทบจ่ายเป็นค่างวดต่อไป
“จะพักหนี้ให้กลุ่มที่ถูกเจ้าหนี้อื่นฟ้องร้องแล้วเท่านั้น คนที่ถูกฟ้องร้องหลังจากนี้ไม่เข้าเกณฑ์ เพราะถ้าไม่พักชำระดอกเบี้ยให้ลูกหนี้กลุ่มนี้ จะไม่สามารถชำระหนี้ได้ แต่ธนาคารไม่ได้ยกดอกเบี้ยให้ เพราะดอกเบี้ยที่ถูกพักไว้จะนำมาคิดอีกที่หลังจากครบ 3 ปี ขอย้ำว่า ไม่ได้พักหนี้ให้ทุกราย เอาเฉพาะรายย่อยที่ถูกเจ้าหนี้อื่นฟ้องก่อนวันที่ 31 พ.ค. 2558 เท่านั้น ซึ่งนายกรัฐมนตรีและรองนายกฯ ได้ส่งรายชื่อมาให้ธนาคารออมสินช่วยพิจารณากว่า 1,000 ราย” นายชาติชาย กล่าว
สำหรับครูที่มีประวัติการชำระหนี้ดี แต่ขณะนี้มีปัญหารายได้ และได้รับผลกระทบจากภาวะเศรษฐกิจ สามารถยื่นเรื่องเข้าโครงการพักชำระเงินต้นทีธนาคารออมสินได้ 2 ปี โดยจะปิดรับยื่นเรื่องภายในวันที่ 31 ก.ค. 2558 นี้ ซึ่งธนาคารเตรียมทำหนังสือถึงสำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) เพื่อแจ้งเรื่องมาตรการดังกล่าวให้ครูได้รับทราบ
ทั้งนี้ กระทรวงศึกษาธิการได้ให้ความร่วมมือในการเข้าตรวจทรัพย์สินของครูที่จะยื่นเรื่องเข้าโครงการ ว่าแต่ละรายมีทรัพย์สินอะไรบ้าง เช่น มีบ้าน รถยนต์ มอเตอร์ไซค์กี่คัน เพื่อช่วยคัดกรองครูที่สมควรจะได้เข้าโครงการ ว่าเป็นคนที่ใช้จ่ายเกินตัว มีหนี้สินล้นพ้นตัวหรือไม่
อย่างไรก็ดี ปัจจุบันธนาคารออมสินปล่อยสินเชื่อสวัสดิการให้ข้าราชการครูกว่า 5 แสนราย เป็นเงินกว่า 5-6 แสนล้านบาท ล่าสุดมียอดหนี้ที่ไม่ก่อให้เกิดรายได้หรือเอ็นพีแอลไม่ถึง 1%